

U N I V E R Z I T E T U B E O G R A D U

F A K U L T E T O R G A N I Z A C I O N I H N A U K A

**FAKULTET ORGANIZACIONIH NAUKA UNIVERZITET U BEOGRADU**

**Jove Ilića 154, Beograd**

**Izbornom veću Fakulteta organizacionih nauka**

**Dekanu Fakulteta organizacionih nauka**

Odlukom Izbornog veća Fakulteta organizacionih nauka 05-02 br. 4/28 od 22.04.2021. godine imenovani smo za članove Komisije za pripremu Izveštaja za izbor saradnika u zvanje saradnika u nastavi za užu naučnu oblast Pravo informaciono komunikacionih tehnologija, na određeno vreme od jedne godine sa punim radnim vremenom.

Na osnovu uvida u dostavljeni konkursni materijal, Komisija upućuje Dekanu i Izbornom veću Fakulteta sledeći

**IZVEŠTAJ**

Konkurs za izbor saradnika u zvanje saradnika u nastavi, sa punim radnim vremenom, za užu naučnu oblast Pravo informaciono komunikacionih tehnologija, objavljen je u oglasnim novinama Nacionalne službe za zapošljavanje „Poslovi” br. 931-932 od 28.04.2021. sa rokom trajanja od 15 dana.

U predviđenom roku roku prijavila se jedna kandidatkinja, Andrea Nikolić, koja je blagovremeno podnela svu dokumentaciju zahtevanu konkursom.

**PODACI O KANDIDATKINJI ANDREI NIKOLIĆ**

**Biografski podaci**

Kandidatkinja Andrea Nikolić je rođena 1992. godine u Beogradu. Osnovnu školu ”Vladislav Ribnikar”, kao i Treću beogradsku gimnaziju (bilingvalno odeljenje - francuski jezik), završila je kao nosilac Vukove diplome. Osnovne studije na Pravnom fakultetu Univerziteta u Beogradu upisala je u akademskoj 2011/2012. godini, a okončala 2. oktobra 2015. godine sa prosečnom ocenom 9,93 kao jedan od najboljih studenata. Uporedo sa studijama na Pravnom fakultetu, studirala je i na Beogradskoj bankarskoj akademiji na kojoj je diplomirala 17. decembra 2014. godine sa prosečnom ocenom 10,00. Tokom studija kandidatkinja je učestvovala na studentskim takmičenjima (*Willem C. Vis International Commercial Arbitration Moot* – takmičenje iz prava međunarodne prodaje robe i međunarodne trgovinske arbitraže, Big Deal – takmičenje simulacije poslovne transakcije), letnjim školama (stipendista Fondacije za kontinentalno pravo, letnja škola Instituta ekonomskih nauka, letnja škola SEELS Network), kursevima i seminarima.

U toku osnovnih studija bila je pohvaljivana kao odličan student od strane Pravnog fakulteta Univerziteta u Beogradu i od strane Beogradske bankarske akademije, a bila je stipendista Fonda za mlade talente, grada Beograda, Ministarstva omladine i sporta Republike Srbije i univerzitetskog fonda Milivoje Jovanović i Luka Ćelović.

Posle završenih master studija na Pravnom fakultetu Univerziteta u Beogradu, oktobra 2016. godine upisala je doktorske studije na Pravnom fakultetu Univerziteta u Beogradu kao student na budžetu. Školske 2019/2020. upisuje specijalističke akademske studije, studijski program: Menadžment i informacioni sistemi na Fakultetu organizacionih nauka. Nakon uspešne odbrane projekta doktorske teze na temu „**Pravni aspekti upotrebe modernih tehnologija u arbitražnom rešavanju sporova**“ u novembru 2020. godine, nastavno-naučno veće fakulteta je odobrilo temu, uz saglasnost Univerziteta u Beogradu. Predmet doktorske disertacije predstavlja istraživanje pravnog okvira i pravnih rizika upotrebe modernih tehnologija u arbitražnom postupku. Detaljno će se ispitati specifičnosti i domašaj modernih tehnologija, kao i na koje načine se konkretne faze postupka mogu unaprediti korišćenjem modernih tehnologija - od imenovanja arbitara i pokretanja postupka, preko održavanja ročišta, do okončanja postupka. Na kraju će se dati predlog na koji način pravni okvir treba da odgovori na izazove koje upotreba modernih tehnologija u arbitražnom postupku nosi.

Kandidatkinja se stučno usavršavala u Engleskoj, Francuskoj i Nemačkoj (boravci duži od mesec dana).

**Radno iskustvo**

Tokom osnovnih studija, kandidatkinja Nikolić je bila praktikant u Institutu za pravo i finansije, advokatskoj kancelariji Karanović-Nikolić i revizorskoj kući Ernst & Young. Tokom master studija, kandidatkinja je bila angažovana kao demonstrator na Pravnom fakultetu Univerziteta u Beogradu na predmetu međunarodno privartno pravo i pravnim veštinama simulacija suđenja i pisanje pravnih akata,

Teorijsko znanje i praktično iskustvo, upotpunila je šestomesečnom praksom u prestižnoj advokatskoj kancelariji u Londonu, WilmerHale, u kojoj je radila od jula do decembra 2018. godine. Nakon povratka u Beograd, od aprila 2019. godine kandidatkinja je bila angažovana kao savetnik u Ministarstvu pravde, u sektoru pravosuđa, gde je bila zadužena za poslove vezane za medijaciju i investicionu arbitražu. Imenovana je za nacionalnog predstavnika Srbije na UNCITRAL sednicama Radne grupe III za međunarodno investiciono pravo. Pored toga, od 2016. godine, kandidatkinja je član Upravnog odbora AmChamps Alumni kluba osnovanog od strane Američke privredne komore u Beogradu.

Kandidatkinja je bila angažovana kao istraživač na dva projekta Ministarstva prosvete, nauke i tehnološkog razvoja tokom, i to na projektu Identitetski preobražaj Srbije, kao i na projektu Usklađivanje poslovnog prava Srbije sa pravom Evropske unije. Od 2019. je angažovana kao sekretar pravnog časopisa „Revija Kopaoničke škole prirodnog prava”, a od 2021. godine je angažovana kao spoljni saradnik u evropskoj organizaciji za vojnu etiku - The International Society for Military Ethics in Europe (EURO ISME).

Tokom školske 2019/2020. i 2020/2021. bila je angažovana kao saradnik van radnog (demonstrator) za užu naučnu oblast Organizacija poslovnih sistema. Predmeti na kojima je kandidatkinja bila angažovana su: poslovno pravo i pravne osnove informacionih sistema.

Na kraju, vredi pomenuti da kandidatkinja nema samo bogato radno, već i akademsko iskustvo. Naime, kandidatkinja Nikolić je napisala 14 radova, među kojima su:

1. “Medijacija u investicionim sporovima – predlozi reforme međunarodnog investicionog prava i moguće lekcije za Srbiju”, Zbornik radova Unifikacija prava i pravna sigurnost, Tom III, Kopaonička škola prirodnog prava, 2020, 65-80;

2. “Dual model of studies in higher education in Republic of Serbia”, (koautorski sa doc. dr Đorđe Krivokapićem), Zbornik radova Dualno obrazovanje, 2021 (u procesu pripreme za štampu);

3. “Pravni okvir energetske efikasnosti Republike Srbije”, (koautorski sa doc. dr Đorđe Krivokapićem), tematski zbornik Relevantnost energetske efikasnosti u kontekstu održivog razvoja, Fakultet organizacionih nauka, 2020, 171-192;

4. “Lack of diversity - a valid concern in international arbitration”, YAR Young Arbitration Law Review, vol. 35, 2019, 12-16;

5. “Položaj sudija u medijaciji”, Pravni život, br. 7-8, 2019, 41-57;

6. “Inovativne klauzule afričkih bilateralnih investicionih ugovora”, Identitetski preobražaj Srbije, Prilozi projektu 2018 – kolektivna monografija (ur. Ivana Krstić, Maja Lukić), Pravni fakultet Univerziteta u Beogradu, Beograd, 2019, 337-353;

7. “Značaj izbora mesta arbitraže”, Pravo i privreda, br. 4-6, 2018, 441-456;

8. “Posledice nemogućnosti utvrđivanja sadržine merodavnog stranog prava u sudskim postupcima sa elementom inostranosti – de lege lata i de lege ferenda”, Identitetski preobražaj Srbije, Prilozi projektu 2017 – kolektivna monografija (ur. Radmila Vasić, Bojana Čučković), Pravni fakultet Univerziteta u Beogradu, Beograd, 2018, 137-156;

9. “Načini isključenja primene Konvencije UN o ugovorima o međunarodnoj prodaji robe”, Pravni život, br. 11, Tom III, 2017, 213-233;

10. “Problematika regulisanja normi neposredne primene – stanje i perspective”, Pravo i privreda, br. 1-3, 2017, 118-137;

11. “Nezavisnost i nepristrasnost arbitara u uporednom arbitražnom pravu sa posebnim osvrtom na IBA etička pravila”, Harmonius – Journal of Legal and Social Studies in South East Europe, 2016, 210-233;

12. “Problem moralnog hazarda u radu agencija za kreditni rejting”, Studentska Revija za privredno pravo, 2-2013/2014, 57-65;

13. “Autonomija volje kao način isključenja primene Konvencije UN o ugovorima o međunarodnoj prodaji robe”, master rad, neobjavljeno;

14. “Modeli upravljanja rizičnim plasmanima u savremenom komercijalnom bankarstvu u Republici Srbiji”, diplomski rad, neobjavljeno.

**MIŠLJENJE I PREDLOG KOMISIJE**

Zakonom o visokom obrazovanju i Statutom Fakulteta organizacionih nauka je definisano da

„Fakultet bira u zvanje saradnika u nastavi studenta master studija koji je prethodne nivoe studija završio sa ukupnom prosečnom ocenom najmanje osam (8).”

Na osnovu uvida u dostavljenu dokumentaciju, komisija je utvrdila da se na konkurs u predviđenom roku prijavila jedna kandidatkinja: Andrea Nikolić. Kandidatkinja je dostavila sve što je predviđeno konkursom i utvrđeno je da ispunjava uslove propisane Zakonom o visokom obrazovanju i Statutom Fakulteta organizacionih nauka.

Na osnovu dokumentacije i uvida u dosadašnje angažovanje kandidatkinje, komisija zaključuje da je kandidatkinja Andrea Nikolić ostvarila značajne rezultate u dosadašnjem obrazovanju i da je uspešno ispunila sve zadatke tokom dosadašnjih različitih angažovanja na fakultetu kao saradnik van radnog odnosa.

Ceneći stručne kvalifikacije kandidatkinje, Komisija predlaže Dekanu i Izbornom veću Fakulteta organizacionih nauka da se **Andrea Nikolić** izabere za saradnika u zvanju saradnika u nastavi, za užu naučnu oblast Pravo informaciono komunikacionih tehnologija, na određeno vreme od jedne godine sa punim radnim vremenom.

U Beogradu, 31.05.2021. godine.

**Komisija**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr Đorđe Krivokapić,

docent FON-a, predsedavajući

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr Boris Delibašić,

redovni profesor FON-a, član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr Vladimir Pavić,

 redovni profesor Pravnog fakulteta, član